'n Taal wat 'n verskil maak – Dink Jeug
'n Taal wat 'n verskil maak
By dinkjeug	Jul 2, 2019 No Comments
Op Valentynsdag was die wêreld vol daarvan – blomme, harte, sjokolade, rooi en wit klere, liedjies – simbole wat die "taal van die liefde" praat. Vir een dag het hierdie dinge hopelik 'n klomp mense se lewens opgekikker! Dit laat my dink aan die storie van die mamma-muis.
'n Mamma-muis was vreeslik lief vir haar baba-muisies. Sy wou hulle in dapper muise verander en daarom het sy hulle gereeld op staptogte geneem. Op een van hierdie staptogte het daar skielik 'n kat uit 'n bos gespring en voor die mamma-muis kom staan. Dadelik het die mamma-muis die eienaardigste geluid gemaak: "Woef! Woef!" Die kat het hom byna morsdood geskrik en met 'n vreeslike gemiaau laat spaander. Die mamma-muis het rustig na haar kinders toe gedraai en gevra: "My kinders, wat het julle hieruit geleer?" Nie een van haar kinders het geweet wat om te antwoord nie. Toe antwoord die wyse mamma-muis: "Julle moet 'n tweede taal ken."
Ons as volgelinge van Jesus praat ook 'n "tweede taal." Ons loop anders, praat anders en doen anders… Maar ons "taal" maak 'n blywende verskil! En ons kan dit bly praat, al is ons omstandighede ook hoe moeilik en vol uitdagings.
"Die vrug van die Gees, daarteenoor, is liefde, vreugde, vrede, geduld, vriendelikheid, goedhartigheid, getrouheid, nederigheid en selfbeheersing." Galasiërs 5:22-23